Om dissipel en burger van God se koninkryk te wees beteken nie dat Jesus nou opgevaar het na die hemel en aan die regterhand van God sit en nou wag dat 'n klomp dinge gebeur voordat Hy terugkom nie. Met sy hemelvaart het Jesus aan die regterhand van die Vader plek gaan inneem en is Hy aktief besig om te heers en sy heerskappy blyk in die lewe van sy kinders. Hy is effektief aan die werk ten einde die koninkryk van God meer en meer te laat kom.
In hierdie wêreld en veral deur die lewe van die burgers van sy koninkryk en die kerk is God in hierdie wêreld aan die werk.
Om te bid "Laat U koninkryk kom." is om aan te meld vir diens, maar ook vir opdragte wat gehoorsaam uitgevoer moet word.
Om in Jesus as Verlosser te glo en jouself sy dissipel te noem, is baie meer as "a pie in the sky when you die." Dissipels is instrumente in God se hand deur wie God se koninkryk kom.